تبریز جماعتی سیزدن سوروشور!
شرقی آذربایجانین حؤرمتلی اوستانداری؛
تبریز میراث فرهنگی ادارهسینین حؤرمتلی مدیری؛
تبریزین حؤرمتلی شهرداری؛
تبریزین ملت وکیللری؛
تبریزین شورای شهرینده ایلهشن عزیزلر؛
*تبریزین تاریخی و اسطورهوی قالاسی، «ارک»ین قانونی حریمینه نیه تعدی اولونور؟ نیه قاباغینی آلمیرسیز یا دا ایش ایشدن گئچندن سونرا خبریز اولور؟
*بو مملکتده، اؤلکهنین تاریخی بینالارینین صیانتی و لایقینجه قورونماسی کیمین سوروملولوغوندادیر؟؟؟
*ملی ثبت اولونموش باستانی یئرلر و اونلارین محوطهلرینی تالانماقدان، ییخیلماقدان و یوخ اولماقدان قورویوب معنوی میراثیمیزدان موغایات اولماق کیمین ایشیدیر؟؟؟
*مملکتینن تاریخی اثرلرینین حریمینی قوروماغین قانونلارینی ازیب گئچنلره، قانونلاری هئچه سایانلارا نیه دینمیرسیز بس؟
تاجالدین علیشاه جیلانی مسجدی، یا همان تبریزین «ارک»ی، گؤی مسجد کیمی، و تایی-بنزهری اولمایان معظم اوستو اؤرتولو بازاری کیمی تبریزین آزساییلی باها بیچیلمز تاریخی بینالاریندان، آذربایجان و ایرانین فاخر کولتورل میراثلاریندان، هابئله، ایران- اسلام اینجهصنعت اثرلرینین ان بئلیرگینلریندن سایلیر.
اونون محکملیگی، دایانیقلیغی، فنی- معماری اؤزللیکلر، اوندا ایشلهنیلن مصالح، تیغاسینین قالینلیغی، عظمتلی اوجالیغی و گؤز قاماشدیریجی ابهتیندن علاوه، اونون معنوی اعتبار و دهیری، تاریخی و اسطورهوی وجهه و مؤقعیدی. ارک، تبریزلیلرین اینانجلاری، آنیلاری، قازانجلار و یئنیلگیلری، آجیلی- شیرینلی یاشام و خاطیرهلری ایله ایچ ایچه قاریشیب، تبریزین و تبریزلیلرین کیملیگینه، وارلیق سیمگهسینه چئوریلیب. تبریزده ارک آدینی بیر چوخ یئرده بیر چوخ ماغازادا گؤرمک اولار.
اؤلکهنین تاریخی اثرلرینی قوروماق اوچون بلیرلهنن (تعین اولان) حریملرین آمارینا باخینجا، فرهنگی میراث سازمانینین سوروملولارینین، تاریخی اثرلره حریم معین ائتمهیی جدی آلمادیقلاری اورتایا چیخیر. حتی ملی ثبت اولونان تاریخی و چوخ قدیم بینالارین محوطهلرینین حریمینین معین اولماسیندا اهمال اولونور. تبریزین ارک قالاسی، و اونون اطرافیندا اولان قازینتیلار و تیکینتیلر بو اهمالکارلیقلارین بیر نمونهسیدیر. ائلخانلیلار دؤورنه عاید اولان ارک علیشاه (مسجد تاجالدین علیشاه گیلانی) 15 دی، 1310-دا ملی ثبت اولونوبدور. بو تیکینتی واختیله، طاق کسرانین و بیر چوخ قدیم مسجدین تیکیلمهسینه بیر اولگو اولموشدو.
مسلمانلارین مهندسلیک و معمارلیق گوج و باشاریسینی گؤسترن بو بینانین قورونماسی گرکلیایدی، آنجاق زامان ایچینده و بیر چوخ عمد و یا سهو اوزوندن یامانلیقلار گؤردوکدن سونرا ارکدن یالنیزجا بیر بؤلوم بیزلره و گلهجک نسیللره یادیگار قالیب. اومودوموز بو ایدی کی، بو بؤلومون ساخلانیب قورونماسیندا یئترینجه قایغی گؤستریلسین. نه یازیق کی بئله اولمادی، و سون ایللرده ارک-ین قالان یئرلریندن بیر چوخو دا مختلف بهانهلر اویدوراراق تخریب اولوندو.
سون گونلرده، فتحالله ائوی و مسجد علیشاه محوطهسینده آپاریلان قازیب تورپاق گؤتورمهلر تبریزین آیدینفیکیرلرینی و کولتورل میراثیمیزی اؤنمسهینلری نیگران ائلهدی.
ها بئله معلوم اولدو، بو قازمالار، همین محوطهده طبقاتی پارکینگ سالدیرماق اوچون ایمیش کی، کسینلیکله بو ایش ارکین بیناسینی سارسیتماقدان علاوه، اوردا گؤمولو اولان تاریخی شواهدی آرادان آپاریب یوخا چیخادار(و چیخارتدی دا!).
تبریز جماعتی، تبریز شهرینین بوتون سوروملولاریندان بو و سایر فرهنگی- تاریخی وارلیقلار و ثروتلرین قورونماقلارینی ایستهیرک، ارکین محوطهسینده قازما و تورپاق گؤتورولمهیه سون قویمالارینی ایستهدیلر.
@sancaq
نوع مطلب :
برچسب ها :
لینک های مرتبط :
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azj_Latn kas_Arab pes_Arab prs_Arab